IZVJEŠĆE S 28. SJEDNICE UPRAVNOG VIJEĆA 

Sjednica Upravnog vijeća Doma za starije osobe „Medveščak“, Zagreb, Trg Drage Iblera 8,  održana je  dana 11.07.2025. godine s početkom u 16:15 sati putem aplikacije online preko aplikacije Zoom-a.

Nazočni članovi Upravnog vijeća:
1. Lida Lamza – predsjednica
2. Šime Smolić – zamjenik predsjednice
3. Andrijana Švajcer – članica
4. Jasna Lupieri – članica
5. Morana Riđanović– članica

Odsutni članovi:

Zapisničar: Vesna Listeš

Ostali nazočni:
1. Marija Kuštra, v.d. ravnateljice Doma 
2. Vesna Listeš – voditeljica računovodstvenih i općih poslova

  DNEVNI RED
1. Verifikacija zapisnika s 27. sjednice Upravnog vijeća
2. Prijedlog  Odluke o dopuni djelatnosti Doma
3. Financijsko izvješće za razdoblje od  01.01.2025. do 30.06.2025. godine
4. Osiguranje imovine Doma, osiguranje od opće odgovornosti i osiguranje od profesionalne odgovornosti zaposlenika
5. Razno



DNEVNI RED

Pod. AD.1.  

Verificiran je zapisnik s 27. sjednice Upravnog vijeća.

Pod. AD.2. 
Sukladno čl. 30. Statuta Doma za starije osobe „Medveščak“ Zagreb Upravno vijeće je jednoglasno donijelo slijedeću :

                                                                                                         
O D L U K U

Predlaže se Gradskoj skupštini Grada Zagreba  donošenje odluke o dopuni djelatnost Doma za starije osobe „Medveščak“ Zagreb, na način da se dosadašnja djelatnost dopuni  pružanjem usluga: psihosocijalnog savjetovanja, psihosocijalne podrške, osobne asistencije i usluge neformalnog obrazovanja odraslih.


                                             Obrazloženje:

 Prema važećem Statutu Doma za starije osobe „Medveščak“ Zagreb (članak 7.), djelatnosti Doma obuhvaćaju:

- pružanje usluge smještaja kojom se osigurava stanovanje i organizirane aktivnosti tijekom dana, uz stalnu stručnu i drugu pomoć i potporu u osiguravanju osnovnih i dodatnih životnih potreba koje ne mogu biti zadovoljene u obitelji,
- pružanje usluga poludnevnog i cjelodnevnog boravka;
- pružanje usluge pomoći u kući;
- pružanje usluge organiziranog stanovanja;
- pružanje usluga savjetovanja.

Sukladno Zakonu o socijalnoj skrbi, strateškim dokumentima Republike Hrvatske te preporukama Europske unije o razvoju integriranih i dostupnih socijalnih usluga, Dom za starije osobe „Medveščak“ Zagreb prepoznaje potrebu i ima operativne kapacitete za proširenje djelatnosti na četiri dodatna područja: psihosocijalno savjetovanje, psihosocijalnu podršku, osobnu asistenciju i neformalno obrazovanje odraslih.

1. Psihosocijalno savjetovanje i psihosocijalna podrška
Starije osobe suočavaju se s raznim izazovima koji prate proces starenja te je cilj pružanja ove usluge razvijanje uspješnijeg suočavanja sa stresom koji proizlazi iz svakodnevnih teškoća  te razvijanje konstruktivnih načina traženja podrške u navedenim izazovima.
Stručnjaci Doma (socijalni radnici i psiholozi- vanjski suradnici) posjeduju znanje i iskustvo u individualnom i grupnom radu, te pružanju psihosocijalnog savjetovanja i psihosocijalne podrške.
Također, sustavno uvođenje ovih usluga omogućilo bi prevenciju institucionalizacije, očuvanje mentalnog zdravlja i prevenciju socijalne isključenosti starijih osoba.

2. Osobna asistencija
U svakodnevnom radu uočena je značajna potreba za pružanjem podrške osobama koje zbog bolesti, invaliditeta ili dobi imaju ograničenja u samostalnom funkcioniranju. 
Usluga osobne asistencije uključivala bi:
· pomoć u kućanstvu,
· pratnju i podršku u kretanju i komunikaciji,
· asistenciju u pristupu zdravstvenim i administrativnim uslugama.
Uvođenjem ove usluge pridonosimo deinstitucionalizaciji, unapređenje kvalitete življenja u vlastitom domu te se otvaraju mogućnosti za nova zapošljavanja i sudjelovanje u programima financiranima iz nacionalnih i europskih sredstava.
3. Neformalno obrazovanje odraslih
Dom za starije osobe „Medveščak“ Zagreb već posjeduje iskustvo u edukaciji korisnika i članova obitelji. 
Planira se organizacija edukacija u sljedećim područjima:
· skrb za osobe starije životne dobi, 
· komunikacijske vještine,
· međugeneracijska solidarnost,
· podrška neformalnim njegovateljima (razvijanje mreže socijalne mreže među članovima grupe)
Lokalna zajednica se time osnažuje  te bi time potaknuli  prijenos znanja i osigurali kontinuirani razvoj kapaciteta svih uključenih u sustav skrbi za starije osobe.
Uvođenjem navedenih usluga Dom za starije osobe „Medveščak“ Zagreb odgovara na konkretne potrebe korisnika i zajednice, pridonosi razvoju održivih i kvalitetnih usluga u skladu s nacionalnim smjernicama i europskim politikama, te jača vlastite stručne i operativne kapacitete.

Zatražena dopuna djelatnosti usklađena je sa zakonskim mogućnostima i realnim mogućnostima ustanove te ne iziskuje dodatna infrastrukturna ulaganja u ovoj fazi, već koristi postojeće resurse Doma.
                                                                 
Pod. AD.3. 
sukladno čl. 30. Statuta Doma za starije osobe „Medveščak“ Zagreb Upravno vijeće je jednoglasno donijelo slijedeću :

O D L U K U 
I. Usvaja se Financijsko izvješće o ostvarenim prihodima i rashodima i izvještaj o obvezama Doma Medveščak Zagreb za razdoblje od 01.01.2025. do 30.06.2025.g. u tekstu kako je navedeno u materijalima za sjednicu.

II. Tekst Financijskog izvješća o ostvarenim prihodima i rashodima i izvještaj o obvezama Doma za starije osobe „Medveščak“ Zagreb za razdoblje od 01.01.2025. do 30.06.2025.g. priložit će se ovoj Odluci i njezin je sastavni dio.


Pod. AD.4.
Sukladno čl. 30. Statuta Doma za starije osobe „Medveščak“ Zagreb Upravno vijeće je jednoglasno donijelo slijedeću :


ODLUKU
o izboru osiguravajućeg društva za osiguranje imovine, osiguranje od opće odgovornosti i osiguranje od profesionalne odgovornosti zaposlenika

Prihvaća se ponuda osiguravajućeg društva Euroherc osiguranje d.d. kao najpovoljnija ponuda za osiguranje imovine, osiguranje od  opće odgovornosti i osiguranje od profesionalne odgovornosti zaposlenika u iznosu od 8.856,70 eura za razdoblje od 25.7.2025. do 25.7.2026.godine.



Sjednica Upravnog vijeća završila je s radom u 17:00 sati. 

